9. การควบคุมภายใน

บริษัทฯ ได้ให้ความสำคัญต่อระบบการควบคุมภายในอย่างต่อเนื่อง
โดยเล็งเห็นว่ากระบวนการควบคุมภายในที่ดี
จะส่งผลให้บริษัทสามารถดำเนินธุรกิจได้อย่างมีประสิทธิภาพและบรรลุเป้าหมาย
รวมถึงช่วยป้องกันความเสียหายที่อาจจะเกิดขึ้นจากการปฏิบัติงาน
และการแสวงหาประโยชน์โดยมิชอบของผู้บริหารและพนักงาน
นอกจากการให้ความสำคัญในเรื่องกระบวนการควบคุมภายในแล้ว
ยังเล็งเห็นว่าข้อเสนอแนะของผู้สอบบัญชีภายนอก
และผู้ตรวจการจากธนาคารแห่งประเทศไทยจะมีส่วนช่วยในการพัฒนาระบบการควบคุมภายในให้มีประสิทธิภาพเพิ่มมากยิ่งขึ้น
ซึ่งขอกล่าวถึงระบบการควบคุมภายใน โดยสรุปดังนี้

องค์กรและสภาพแวดล้อม

บริษัทฯจัดให้มีโครงสร้างองค์กร และกำหนดอำนาจหน้าที่ของผู้ปฏิบัติงาน ผู้บริหาร
ไว้เป็นลายลักษณ์อักษรชัดเจน มีการแบ่งแยกหน้าที่ผู้ปฏิบัติงาน ผู้อนุมัติ ผู้ติดตามควบคุม
และผู้ประเมินผลออกจากกัน เพื่อป้องกันความขัดแย้งทางผลประโยชน์
และเป็นการถ่วงดุลอำนาจซึ่งกันและกัน รวมถึงเพื่อให้บริษัทฯ
มีการดำเนินธุรกิจได้อย่างเหมาะสมและมีการกำกับดูแลที่ดี และได้จัดให้มีนโยบาย
ระเบียบวิธีปฏิบัติงาน และคู่มือการปฏิบัติงาน ไว้เป็นลายลักษณ์อักษร
รวมทั้งมีการแต่งตั้งคณะกรรมการตรวจสอบ เพื่อพิจารณาความเพียงพอของระบบการควบคุมภายใน
และจัดตั้งคณะกรรมการชุดย่อยต่าง ๆ เพื่อช่วยในการพิจารณาและตัดสินใจในเรื่องต่าง
ๆได้อย่างมีประสิทธิภาพ

คณะกรรมการบริษัทฯ มีการพิจารณากำหนดเป้าหมายในการดำเนินธุรกิจที่ชัดเจน วัดผลได้
และมีการติดตามผลการดำเนินงานให้เป็นไปตามเป้าหมายที่กำหนดไว้ นอกจากนี้
บริษัทได้จัดให้มีนโยบายการกำกับดูแลกิจการที่ดี และคู่มือจริยธรรม (Code of conduct)
เพื่อให้กรรมการ ผู้บริหาร และพนักงานถือปฏิบัติ
รวมทั้งจัดให้มีการจัดทำแบบประเมินตนเองด้านการกำกับดูแลกิจการที่ดี
เพื่อเป็นการกระตุ้นจิตสำนึกของพนักงานทุกปี

ในด้านการดูแลบุคลากร บริษัทฯ
จัดให้มีการฝึกอบรมพนักงานให้มีความรู้และทักษะการปฏิบัติงานอย่างเพียงพอ
มีการกำหนดค่าตอบแทนและสวัสดิการสำหรับบุคลากรขององค์กรอย่างเหมาะสม
เพื่อให้สามารถจูงใจและรักษาบุคลากรที่มีคุณภาพไว้กับบริษัทฯ

1.  การบริหารความเสี่ยง

บริษัทฯ ให้ความสำคัญต่อการบริหารความเสี่ยงเป็นอย่างมาก โดยมอบหมายให้คณะกรรมการบริหาร
และกลุ่มงานบริหารความเสี่ยงของธนาคารธนชาต จำกัด (มหาชน)
พิจารณาและกำกับให้บริษัทในกลุ่มธนชาต มีการบริหารความเสี่ยงในด้านต่าง ๆ อย่างมีประสิทธิภาพ
ทั้งนี้ คณะกรรมการบริษัทฯได้กำหนดนโยบาย และแนวทางการบริหารความเสี่ยงเป็นลายลักษณ์อักษร
เผยแพร่ไว้ในระบบข้อมูลกลาง (Intranet) ของบริษัทฯ เพื่อให้กรรมการ ผู้บริหาร
และพนักงานยึดถือเป็นแนวปฏิบัติ
โดยรายละเอียดการบริหารความเสี่ยงได้กล่าวไว้ในเรื่องปัจจัยความเสี่ยงแล้ว
ซึ่งในแนวทางการติดตามความเสี่ยงได้ดำเนินการผ่านหน่วยงานภายใน และคณะกรรมการต่าง ๆ
ที่เกี่ยวข้องกับการบริหารความเสี่ยงเพื่อให้มีการปฏิบัติตามแนวทางที่กำหนดไว้

2.  การควบคุมการปฏิบัติงานของฝ่ายบริหาร

บริษัทฯ มีการกำหนดอำนาจ และระดับการอนุมัติรายการเพื่อให้เกิดความเหมาะสม
โดยมีการแบ่งแยกหน้าที่ผู้ปฏิบัติงาน ผู้อนุมัติ ผู้ทำหน้าที่บันทึกรายการทางบัญชีและข้อมูลสารสนเทศ
และผู้ทำหน้าที่ในการดูแลจัดเก็บทรัพย์สินออกจากกัน
เพื่อเป็นการตรวจสอบซึ่งกันและกันอันเป็นการป้องกันการทุจริต
ในส่วนของการทำรายการกับบุคคลที่เกี่ยวข้อง บริษัทฯ
ได้กำหนดแนวทางป้องกันความขัดแย้งทางผลประโยชน์ไว้ในนโยบายการกำกับดูแลกิจการ ที่ดี
ซึ่งการอนุมัติจะต้องไม่กระทำโดยผู้มีส่วนเกี่ยวข้อง
โดยการให้สินเชื่อหรือการลงทุนได้มีการกำหนดนโยบายการให้สินเชื่อแก่ผู้ถือหุ้นรายใหญ่หรือกิจการที่มีผลประโยชน์เกี่ยวข้อง
(Related Lending) หรือลงทุนในกิจการที่มีผลประโยชน์เกี่ยวข้องเป็นการเฉพาะตามเกณฑ์ที่
ธปท. กำหนด

นอกจากนี้ บริษัทฯ ยังมีหน่วยงานที่คอยติดตามการดำเนินงานของบริษัทฯ
ให้เป็นไปตามที่เกณฑ์ทางการกำหนด
โดยจะมีหน่วยงานที่จะศึกษาและเผยแพร่กฎเกณฑ์ทางการให้พนักงานรับทราบและให้คำปรึกษา
ตลอดจนติดตามให้บริษัทฯ มีการกำหนดระเบียบให้ครบถ้วนตามที่กฎหมายกำหนด
อีกทั้งยังมีฝ่ายงานที่คอยดูแลธุรกรรมสินเชื่อ ลงทุน และก่อภาระผูกพัน
ให้มีการอนุมัติโดยถูกต้องและปฏิบัติตามเงื่อนไขที่ได้รับอนุมัติ
รวมถึงมีสำนักตรวจสอบซึ่งขึ้นตรงต่อคณะกรรมการตรวจสอบ
ทำหน้าที่ในการประเมินผลประสิทธิภาพและประสิทธิผลของการควบคุมภายใน
และระบบบริหารความเสี่ยง

ในกรณีที่บริษัทฯ มีการลงทุนในบริษัทย่อย บริษัทฯ
มีการส่งตัวแทนเข้าไปร่วมเป็นกรรมการเพื่อกำหนดนโยบายและทิศทางของบริษัทย่อย
รวมถึงมีการรายงานผลการดำเนินการของบริษัทย่อยแก่บริษัทฯ เป็นประจำทุกเดือน

3.  ระบบสารสนเทศและการสื่อสารข้อมูล

บริษัทฯ ได้จัดให้มีกระบวนการจัดทำข้อมูลและแนวทางการเปิดเผยสารสนเทศต่อผู้ที่เกี่ยวข้อง
ทั้งกรรมการ ผู้บริหาร พนักงาน ผู้ถือหุ้น ลูกค้า และผู้มีส่วนได้เสียอื่น ๆ
โดยข้อมูลดังกล่าวจะมีเนื้อหาที่จำเป็นเพียงพอต่อการตัดสินใจ ถูกต้องสมบูรณ์ และเป็นปัจจุบัน
เพื่อให้ผู้ที่เกี่ยวข้องสามารถตัดสินใจได้อย่างมีประสิทธิภาพ ทั้งนี้
ข้อมูลหรือสารสนเทศดังกล่าวมีระบบการจัดเก็บที่ดีสามารถตรวจสอบได้

4.  ระบบการติดตาม

ในด้านเป้าหมายการดำเนินธุรกิจ บริษัทฯ
จัดให้มีหน่วยงานเฉพาะในการนำเสนอผลการดำเนินงานเปรียบเทียบกับเป้าหมายของแต่ละธุรกิจ
และภาพรวมของทั้งบริษัทฯ ในการประชุมคณะกรรมการบริหาร และคณะกรรมการบริษัทฯ
เป็นประจำทุกเดือน รวมถึงยังมีคณะกรรมการบริหาร เป็นผู้พิจารณาและบริหารสภาพคล่อง
ทางด้านสินทรัพย์และหนี้สินให้เหมาะสมกับสถานการณ์
รวมทั้งเสนอแนะเกี่ยวกับการบริหารสภาพคล่องให้เกิดประโยชน์สูงสุด
และสอดคล้องกับเป้าหมายโดยรวมของบริษัทฯ

นอกจากนี้ บริษัทฯ
ยังจัดให้มีสำนักตรวจสอบเพื่อทำหน้าที่สอบทานเพื่อประเมินระบบการควบคุมภายในและการบริหารความเสี่ยงของหน่วยงานต่าง
ๆ ของบริษัทฯ รายงานผลการปฏิบัติงานโดยตรงต่อคณะกรรมการตรวจสอบ
ซึ่งแผนงานตรวจสอบจะครอบคลุมธุรกรรมต่าง ๆ ของบริษัทฯ
รวมทั้งติดตามดูแลให้บริษัทมีการปฏิบัติตามกฎเกณฑ์ ระเบียบข้อบังคับของทางการ เพื่อให้มั่นใจว่า
ระบบการควบคุมภายในของบริษัทฯ มีความเพียงพอและเหมาะสม

ในการประชุมคณะกรรมการบริษัทฯ ครั้งที่ 2/2556 เมื่อวันที่ 18 กุมภาพันธ์ 2556
ที่ประชุมได้มีมติว่าบริษัทฯ มีระบบการควบคุมภายในที่เพียงพอและเหมาะสมทั้ง 5 ส่วน ได้แก่ 1)
องค์กรและสภาพแวดล้อม 2) การบริหารความเสี่ยง 3) การควบคุมการปฏิบัติงานของฝ่ายบริหาร
4) ระบบสารสนเทศและการสื่อสารข้อมูล และ 5) ระบบการติดตาม